ওয়েব ডেস্ক: বিটি রোডের যানজট থেকে উত্তর শহরতলিকে নিষ্কৃতি দিতে অবশেষে উদ্যোগী হল রাজ্য সরাকর। নবান্ন সূত্রের খবর বিটি রোড বরাবর টালা থেকে ডানলপ পর্যন্ত তৈরি হবে ৬ লেনের উড়ালপুল। প্রায় সাড়ে চার কিলোমিটার দীর্ঘ উড়ালপুল তৈরিতে খরচ ধরা হয়েছে ১,৪০০ কোটি টাকা। বিটি রোডে যানের স্লথ গতি দীর্ঘদিন ধরে উত্তর শহরতলির বাসিন্দাদের কাছে বড় সমস্যা। সিগনালের ছড়াছড়িকে গতি পায় না যানের চাকা। সমস্যার সমাধানে দীর্ঘ দিন ধরে ভাবনা চিন্তা করছিল রাজ্য সরকার। প্রাথমিক ভাবে বিটি রোড আরও চওড়া করার কথা ভাবা হলেও জমি সমস্যায় তা বাতিল হয়ে যায়। রাজ্য পূর্ত দফতর সূত্রের খবর, বিটি রোড চওড়া করার মতো জায়গা আর দুপাশে নেই। ঘন জনবসতিপূর্ণ এলাকায় জমি অধিগ্রহণও সম্ভব নয়। তাই অবশেষে উড়ালপুল তৈরির সিদ্ধান্ত। ইতিমধ্যে চূড়ান্ত প্রকল্প রিপোর্ট তৈরি করে ফেলেছে রাজ্য পূর্ত দফতর। তাতে খরচ ধরা হয়েছে ১,৪০০ কোটি টাকা। টালা থেকে শুরু হয়ে উড়ালপুল নামবে ডানলপে। এতে বিটি রোডে যানের গতি বাড়বে বলে আশাবাদী পূর্ত ও পরিবহণ দফতরের কর্তারা।